PF ขายหุ้นกู้ 2.4 พันลบ.อายุ 3 ปี-4 ปี ชูดอกสูง 5.3% ขายรายใหญ่ 19-21 ก.ย.
PF ขายหุ้นกู้ 2.4 พันลบ.อายุ 3 ปี-4 ปี ชูดอกสูง 5.3% ขายรายใหญ่ 19-21 ก.ย.
31 ส.ค. 2559

บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นกู้ของบริษัท มูลค่าไม่เกิน 2,400 ล้านบาท แบ่งเป็น 2 ชุด ชุดที่ 1 จำนวนเสนอขาย 1,200 ล้านบาท อายุ 3 ปี ครบกำหนดไถ่ถอนปี พ.ศ.2562 อัตราดอกเบี้ยคงที่ร้อยละ 4.85 ต่อปี ชำระดอกเบี้ยทุก ๆ 3 เดือนตลอดอายุหุ้นกู้ และชุดที่ 2 จำนวนเสนอขาย 1,200 ล้านบาท อายุ 4 ปี ครบกำหนดไถ่ถอนปีพ.ศ.2563 อัตราดอกเบี้ยร้อยละ 5.30 ต่อปี ชำระดอกเบี้ยทุก ๆ 3 เดือนตลอดอายุหุ้นกู้
บริษัทเสนอขายหุ้นกู้ดังกล่าว ให้แก่ผู้ลงทุนสถาบัน และ/หรือ ผู้ลงทุนรายใหญ่ ระยะเวลาจองซื้อในวันที่ 19-21 ก.ย.59 โดยมีธนาคารกรุงไทย บล.โนมูระ พัฒนสิน บล.เคที ซีมิโก้ และ บล.โกลเบล็ก เป็นผู้จัดการการจัดจำหน่ายหุ้นกู้
อันดับความน่าเชื่อถือของผู้ออกหุ้นกู้อยู่ที่ระดับ BB+ /Stable โดยบริษัท ทริสเรทติ้ง จำกัด เมื่อวันที่ 18 พ.ค. 59
บริษัทมีวัตถุประสงค์จะนำเงินที่ได้จากการเสนอขายหุ้นกู้ในครั้งนี้ไปใช้เพื่อเป็นเงินทุนหมุนเวียนในการดำเนินงานและรองรับการขยายธุรกิจของบริษัท และ/หรือ เพื่อซื้อที่ดินในการพัฒนาโครงการของบริษัท และ/หรือ ชำระคืนหุ้นกู้ที่จะครบกำหนดไถ่ถอน